Gandia acollirà la fase provincial del Campionat Autonòmic de Gimnàstica Rítmica aquest dissabte
21 febrer 2024

## Gandia acollirà la fase provincial del Campionat Autonòmic de Gimnàstica Rítmica aquest dissabte21 febrer 2024Última actualització: 21 febrer 2024

![](../gestion/img/59fd1242f70d95f0da5923bebd25241e1731a5bbcbef091f0c34725ebe061df4.jpg)  
  

L'**edil delegat d'Esports, Jesús Naveiro**; l'**entrenadora i presidenta del Club de Gimnàstica Rítmica Vida Gandia, Alicia Salcedo**, i el **secretari de l'entitat, Carlos Calvo**, han presentat hui la **fase provincial del Campionat Autonòmic de Gimnàstica Rítmica** que tindrà lloc aquest **dissabte, 24 de febrer**.  
  
L'esdeveniment començarà a les **9 hores** i es durà a terme al poliesportiu municipal, al qual les persones de Gandia i els seus voltants hi podran accedir gratuïtament. _"Anime tothom a gaudir de la bellesa d'aquest esport i la professionalitat de les gimnastes que s'esforcen diàriament. Esperem que siguen moltes les persones que s'acosten a veure el campionat des d'altres poblacions de manera que tindrem una nova oportunitat de donar a conéixer tot el que ofereix Gandia als seus visitants"_, ha comentat Naveiro.  
  
Tal com ha explicat es tracta d'una fase en què s'espera acollir **més de 320 esportistes** de tota la Comunitat que competiran a les **diferents categories entre l'aleví (10 i 11 anys) i la juvenil (a partir de 16)**.  
  
Cal destacar que, entre totes les gimnastes, només 20 de cada categoria podran passar al Campionat Autonòmic que tindrà lloc el pròxim 5 de març a Ontinyent, on, únicament 15 d'aquestes 20 viatjaran fins a Castelló per disputar el Campionat Nacional.  
  
Pel que fa al Club Vita Gandia, Salcedo ha esmentat que estarà representat per la **juvenil Claudia Granero i la infantil (de 12 a 14 anys) Julieta Viera**. _"Confiem que tindrem opcions d'arribar al podi malgrat que hi ha moltíssimes contrincants"_, ha assenyalat.  
  
El regidor ha destacat la tasca de l'organització i la seua presidenta, que _"ha mimat i preparat fins al detall més mínim perquè tant les gimnastes com els seus acompanyants, entrenadors i familiars, puguen gaudir de la jornada"_.  
  
Per acabar, ha agraït a la Federació Gimnàstica de la Comunitat Valenciana el fet que, una vegada més, haja escollit Gandia com a seu d'un campionat d'aquestes característiques i ha reafirmat el compromís de govern _"per treballar per continuar atraient esdeveniments esportius que refermen el binomi turisme-esport i ens consoliden com una destinació de referència a l'hora d'organitzar esdeveniments del tipus que siguen"_.

[Twittear](https://twitter.com/share)